## La Generalitat ha aprovat en menys d’una setmana ajudes per valor d’uns 23 milions d’euros als comerços afectats per la riuada

*** La consellera d’Innovació, Indústria, Comerç i Turisme, Marián Cano, ha escoltat este dimarts les reivindicacions tant de l’Observatori del Comerç com de les associacions dels municipis arrasats per la DANA**

La Direcció General de Comerç, que depén de la Conselleria d’Innovació, Indústria, Comerç i Turisme, que dirigix Marián Cano, ha resolt ja la concessió d’ajudes per valor d’una mica més de 23 milions d’euros als comerços dels municipis afectats per la riuada del passat 29 d’octubre, la qual és una xifra rècord.

Només en les primeres 24 hores de termini, obert dijous passat, la Conselleria va aprovar quatre resolucions amb la concessió d’un total de 2.000 subvencions directes per a empreses comercials, turístiques, de servicis i un altre tipus d’activitats (programa “CODANA”).

A més, la Direcció General de Comerç està tramitant d’urgència una quinta resolució que preveu la concessió d’altres 500 ajudes. En total, de moment s’han registrat unes 4.000 sol·licituds.

La consellera, Marián Cano, acompanyada per la directora general de Comerç, Maribel Sáez, ha presidit este dimarts una reunió extraordinària de l’Observatori del Comerç en què s’han tractat de manera monogràfica les peticions més urgents que el sector reclama a les administracions per a recuperar la normalitat com més prompte millor. A continuació, la consellera s’ha reunit també amb els representants de les associacions de comerciants dels municipis afectats per la riuada.

**Agilitat i celeritat**

Cano s’ha compromés davant de tots ells “a ser àgils i actuar amb celeritat per a donar solucions palpables a les enormes necessitats que hi ha plantejades”. La consellera també ha assegurat que la seua voluntat és “continuar visitant les zones més danyades i conéixer *in situ* la situació, com ja vam fer la setmana passada amb una primera visita als polígons industrials”.

**Tramitació**

Les subvencions del programa “CODANA” ascendixen a un total de 50 milions, la mitat dels quals corresponen a este exercici i l’altra, a l’any 2025. Es poden acollir a estes totes les empreses comercials, turístiques, de servicis i un altre tipus d’activitats que han patit danys en la riuada i es comprometen a mantindre la seua activitat fins almenys juny de 2025.

Les subvencions poden arribar fins als 5.000 euros per empresa o autònom i incrementar-se en 1.000 euros addicionals per cada persona contractada fins a un màxim de 15.000 euros.

La Conselleria d’Indústria ha habilitat un espai específic en la seua pàgina web amb el nom [Ajudes DANA](https://cindi.gva.es/va/ayudas-dana), en què es pot consultar tota la informació sobre estes subvencions, així com tindre accés directe al procediment per a formalitzar la sol·licitud.

Fecha: 03/12/2024